**vlada republike srbije**

**Projekat „Podrška unapređenju socijalnog uključivanja u Republici Srbiji“,**

**faza 3, 7F -03916.03**

**ZAHTEV ZA DOSTAVLJANJE IZJAVE O ZAINTERESOVANOSTI**

**za angažovanje agencije za tehničku podršku u organizaciji događaja, smeštaja i prevoza**

Tim za socijalno uključivanje i smanjenje siromaštva Vlade Republike Srbije objavljuje konkurs za izbor agencije za tehničku podršku u organizaciji događaja, smeštaja i prevoza.

Ovaj konkurs finansira se sredstvima donacije Švajcarske Konfederacije putem Švajcarske agencije za razvoj i saradnju (SDC) u okviru projekta „Podrška unapređenju socijalnog uključivanja u Republici Srbiji“, faza 3. SDC pruža podršku Vladi Republike Srbije da unapredi proces socijalnog uključivanja u Republici Srbiji. Aktivnosti u okviru Projekta sprovodi Tim za socijalno uključivanje i smanjenje siromaštva, koji je nadležan za jačanje kapaciteta Vlade da razvija i sprovodi politike socijalnog uključivanja zasnovane na primerima dobre prakse EU. Takođe, Tim pruža podršku Vladi da koordinira, prati i izveštava u vezi sa aktivnostima u oblasti socijalnog uključivanja.

**Ciljevi angažovanja**

Imajući u vidu opšti cilj programa, SIPRU će organizovati različite aktivnosti, treninge i događaje radi podizanja kapaciteta i povezivanja partnera i svih drugih ključnih aktera koji deluju u oblasti socijalnog uključivanja, razvoju i implementaciji politika socijalnog uključivanja na nacionalnom i lokalnom nivou. Sa druge strane, članovi/ce SIPRU učestvuju u konferencijama, na radionicama, okruglim stolovima, sastancima i sl. koje organizuju različite institucije, međunarodne organizacije i organizacije civilnog društva u zemlji i inostranstvu, a u cilju praćenja i doprinosa razvoju i implementaciji politika i procesa važnih za oblasti rada SIPRU.

Agencija će pružiti tehničku podršku SIPRU u organizaciji događaja, usluga smeštaja i prevoza na lokalnom, nacionalnom i međunarodnom nivou, koje su neophodne kao deo implementacije tematskih programskih aktivnosti. Tehnička podrška će podrazumevati obezbeđivanje minimum 3 ponude za svaku traženu uslugu, kao i kontakt osobu tokom implementacije tražene usluge. Obezbeđivanje usluga biće osigurano kroz visoke standarde kvaliteta, na efikasan i efektivan način.

### Kontekst zadataka

SDC od 2009. pruža podršku Vladi Republike Srbije da unapredi proces socijalnog uključivanja u Republici Srbiji. Faze 1 (2009–2013) i 2 (2013–2017) ovog Programa imale su ključnu ulogu u podizanju svesti Vlade Republike Srbije o siromaštvu i socijalnoj isključenosti i unapređenju njenih kapaciteta za preduzimanje mera na njihovom suzbijanju. **Tokom faza 1 i 2 ostvareni su sledeći ključni rezultati na nivou ishoda:** uspostavljanje Tima za socijalno uključivanje i smanjenje siromaštva 2009. godine; kvalitetniji nacionalni strateški okvir koji bolje odražava potrebe socijalno isključenog stanovništva; osnažena socijalna dimenzija procesa evropskih integracija; unapređeni nacionalni mehanizmi za praćenje i izveštavanje; poboljšani kapaciteti nacionalnih i lokalnih institucija za koordinaciju javnih politika; uvođenje inovativnih instrumenata za procenu uticaja javnih politika na socijalno isključene grupe; jak osećaj vlasništva nad procesom socijalnog uključivanja kod donosilaca odluka i šireg kruga zainteresovanih aktera; promovisanje inovacija u javnim politikama na lokalnom nivou. Trećom fazom programa **operativno upravlja Tim za socijalno uključivanje i smanjenje siromaštva** pri Kabinetu predsednice Vlade kao glavnog korisnika programa u Vladi Republike Srbije.

U realizaciji faze 3 Programa, Tim promoviše inovativne oblike dijaloga sa partnerima i korisnicima i tako povećava održivost reformi i željenih promena u društvu. Željene promene su grupisane i formulisane u **tri glavna ishoda** okrenuta ka nosiocima dužnosti, odnosno krajnjim korisnicima:

**Ishod 1:** Relevantne nacionalne i lokalne institucije delotvornije primenjuju odabrana načela dobrog upravljanja (sa akcentom na participaciji, jednakosti i nediskriminaciji) prilikom ostvarivanja prioriteta socijalnog uključivanja u skladu sa međunarodnim standardima, u oblastima javnih politika koje su povezane sa socijalnim uključivanjem (socijalna zaštita, obrazovanje, zdravlje, zapošljavanje i stanovanje).

**Ishod 2:** Institucije na lokalnom nivou u ciljanim opštinama bolje odgovaraju na potrebe siromašnih i socijalno isključenih građana, i

**Ishod 3:** Osobe u stanju socijalne isključenosti (žene, mladi, Romi/kinje, migranti i osobe sa invaliditetom, posebno u ruralnim i izuzetno siromašnim područjima) osnažene su kroz podršku okruženja da koriste kvalitetne, integrisane i inkluzivne usluge socijalne zaštite, obrazovanja, zapošljavanja, zdravstvene zaštite i stanovanja.

### Projektni zadatak i opis posla/očekivani rezultati

Agencija će pružiti sledeće usluge:

* Organizacija okvirno 24 događaja/sastanaka/treninga (do 20 učesnika/ca po događaju) na lokalnom i nacionalnom nivou kroz obezbeđivanje ponude za prostor/salu (ili online platformu), smeštaj i prevoz za učesnike/ce, osveženje i hranu za učesnike/ce, štampanje materijala i usluge prevoda;
* Organizacija putovanja i smeštaja za članove/ice tima i saradnike/ce, kao i predstavnike/ce institucija za okvirno 24 događaja/sastanaka/treninga koje organizuju drugi akteri u zemlji i inostranstvu (do 5 učesnika/ca po događaju).

### Trajanje angažmana

Angažman će se sprovoditi u okviru projekta „Podrška unapređenju socijalnog uključivanja u Republici Srbiji”, faza 3, 7F-03916.03, koji se sprovodi do 31. decembra 2021. godine. Konsultant/kinja koji/a ispuni kriterijume će biti angažovan/a u periodu od 20. januara 2021. do 31. decembra 2021. godine.

**\*\*\***

Tim za socijalno uključivanje i smanjenje siromaštva poziva zainteresovane agencije da podnesu svoju izjavu o zainteresovanosti za pružanje navedenih usluga.

**Zainteresovane agencije treba da ispunjavaju sledeće uslove:**

* Minimum 5 godina iskustva u pružanju usluga navedenih u tački „Projektni zadatak i opis posla/očekivani rezultati“;
* Široka mreža saradnika/ca (prostor/sale, hoteli, ketering usluge, štamparije i sl.) za pružanje tehničke podrške;
* Iskustvo u radu sa institucijama i organizacijama civilnog društva na nacionalnom i lokalnom nivou;
* Licenca/e i članstvo u relevantnim nacionalnim i/ili međunarodnim organizacijama koje udružuju agencije za pružanje usluga navedenih u tački „Projektni zadatak i opis posla/očekivani rezultati“.

**Izjava o zainteresovanosti treba da sadrži sledeće informacije:**

1) informacije o agenciji (ponuđaču sa svojstvom pravnog lica) na srpskom jeziku (popuniti formular dat u Prilogu 1); 2) informacije o iskustvu u realizaciji sličnih aktivnosti iz kojih se mogu videti kvalifikacije i sposobnosti da sprovede projektni zadatak (na srpskom jeziku; popuniti formular dat u Prilogu 2); 3) biografije ključnog osoblja na engleskom jeziku.

# Izbor će se vršiti primenom metoda: „Izbor na osnovu kvalifikacija konsultanata“, u skladu sa postupkom predviđenim Prilogom br. 3 iz Sporazuma između Vlade Švajcarske Konfederacije i Vlade Republike Srbije u vezi sa donacijom za projekte „Podrška unapređenju socijalnog uključivanja u Republici Srbiji”, faza 3, koji možete pogledati na <http://socijalnoukljucivanje.gov.rs/wp-content/uploads/2018/08/Prilog-broj-3.doc>.

Molimo da izjavu o zainteresovanosti dostavite elektronskom poštom na adresu [violeta.ruzicic@gov.rs](mailto:violeta.ruzicic@gov.rs) najkasnije do ponedeljka 18. januara 2021. godine do 16h.

**PRILOG 1**

**OBRAZAC IZJAVE O ZAINTERESOVANOSTI**

Izražavamo zainteresovanost **za pružanje tehničke podrške u organizaciji događaja, smeštaja i prevoza**:

|  |  |
| --- | --- |
| **Naziv Aplikanta (pravnog lica)** |  |
| **Adresa** |  |
| **Broj telefona** |  |
| **E-mail adresa** |  |
| **Kontakt osoba** |  |
| **Ime potpisnika ugovora (zakonski zastupnik organizacije)** |  |
| **PIB/MB** |  |
| **Status (obveznik PDV-a ili ne)** |  |

Ovim potvrđujem da su ovde navedeni i priloženi podaci potpuni i tačni.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ovlašćeno lice organizacije

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Potpis

\_\_\_\_\_\_\_\_\_\_\_\_\_\_\_\_\_\_\_\_\_

Datum

**PRILOG 2**

**Iskustvo u obavljanju sličnih zadataka**

|  |  |  |  |
| --- | --- | --- | --- |
| ***Period trajanja (od – do)*** | ***Lokacija*** | ***Organizacija i kontakt osoba***  ***(ime, prezime i email adresa)*** | ***Opis*** |
|  |  |  |  |
|  |  |  |  |
|  |  |  |  |

**PRILOG 3**

**BIOGRAFIJE ČLANOVA TIMA** (na engleskom jeziku)